FÆLLES HOLDNING (EF) Nr. 16/98 fastlagt af Rådet den 12. februar 1998 med henblik på vedtagelse af Europa-Parlamentets og Rådets direktiv 98/. . ./EF om ændring af direktiv 97/33/EF for så vidt angår nummerportabilitet mellem operatører samt fast operatørvalg (98/C 91/04)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

Kommissionen har afholdt en bred offentlig høring på grundlag af grønbogen om en nummereringspolitik for teletjenester i Europa;

det fremgår klart af høringen, at det er vigtigt, at alle operatører har kvantitativ og kvalitativ lige adgang til nummerressourcer, og vigtigheden af hensigtsmæssige nummereringsordninger, især for så vidt angår nummerportabilitet og operatørvalg, som spiller en nøglerolle i at give forbrugerne større valgmuligheder og sikre reel konkurrence, når teleområdet liberaliseres;

Rådet vedtog den 22. september 1997 en resolution (4), hvori Kommissionen opfordres til at fremlægge forslag for Europa-Parlamentet og Rådet om hurtigere indførelse af nummerportabilitet og om indførelse af fast operatørvalg;

Europa-Parlamentet vedtog den 17. juli 1997 en beslutning (5), hvori Kommissionen opfordres til at fremsætte forslag om ændring af et eksisterende direktiv med henblik på at indføre fast operatørvalg og nummerportabilitet;

ud fra hensyn til forbrugernes interesser og særlige markedsforhold i de enkelte medlemsstater bør de nationale tilsynsmyndigheder kunne udvide pligten til at levere fast operatørvalg med mulighed for ved det enkelte opkald at fravælge en forhåndsindstilling, sådan at pligten udvides til også at omfatte organisationer uden stærk markedsposition, der driver offentlige telenet, når dette ikke pålægger sådanne organisationer en for stor byrde eller hindrer nye operatører i at komme ind på markedet;

Europa-Parlamentets og Rådets direktiv 97/33/EF af 30. juni 1997 om samtrafik på teleområdet med henblik på at sikre forsyningspligtydelser og interoperabilitet ved anvendelse af ONP-principperne (6) bør derfor ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 97/33/EF foretages følgende ændringer:

1) Følgende definitioner tilføjes i artikel 2, stk. 1:

»h) »abonnent«: en fysisk eller juridisk person, som har indgået en aftale med en leverandør af offentligt tilgængelige teletjenester om levering af sådanne tjenester

i) »geografisk nummer«: et nummer fra den nationale nummereringsplan, hvor en del af talstrukturen indeholder en geografisk information, der anvendes til at dirigere opkald til den fysiske placering af nettermineringspunktet for den abonnent, som har fået nummeret tildelt;«2) Artikel 12, stk. 5, første afsnit, affattes således:

»5. De nationale tilsynsmyndigheder tilstræber at fremme den tidligst mulige indførelse af en ordning med nummerportabilitet mellem operatører, som giver abonnenter, der måtte anmode herom, mulighed for fortsat at beholde deres nummer/numre i det faste offentlige telefonnet og det tjenesteintegrerede digitalnet (ISDN), uanset hvilken organisation der betjener dem, for så vidt angår geografiske numre inden for et bestemt område, og for så vidt angår andre end geografiske numre på et hvilket som helst sted, og sikrer, at ordningen er indført senest den 1. januar 2000 eller i lande, der har fået en længere overgangsperiode, snarest muligt derefter, dog senest to år efter en eventuelt senere dato, der er blevet aftalt for fuld liberalisering af taletelefonitjenester.«

3) Efter artikel 12, stk. 6, indsættes som stk. 7:

»7. De nationale tilsynsmyndigheder kræver, at i hvert fald organisationer, som driver offentlige telenet som defineret i del 1 i bilag I, og som de nationale tilsynsmyndigheder har meddelt har en stærk markedsposition, giver deres abonnenter, herunder dem, der benytter ISDN, mulighed for at få adgang til koblede tjenester hos enhver udbyder af offentlige teletjenester, som har samtrafik med de pågældende organisationer. Med henblik herpå skal der senest den 1. januar 2000 eller i lande, der har fået en længere overgangsperiode, snarest muligt derefter, dog senest to år efter en eventuelt senere dato, der er blevet aftalt for fuld liberalisering af taletelefonitjenester, være indført faciliteter, som giver abonnenterne mulighed for at bruge disse tjenester ved hjælp af fast operatørvalg med mulighed for ved det enkelte opkald at fravælge en forhåndsindstilling ved hjælp af et kort forvalgsnummer.

For at sikre, at det gebyr, som forbrugeren skal betale, er rimeligt, skal de nationale tilsynsmyndigheder sørge for, at prisen for samtrafik for denne facilitet er rimelig.«

4) Første punktum i artikel 20, stk. 2, affattes således:

»2. Der kan anmodes om udsættelse med hensyn til overholdelse af forpligtelserne i artikel 12, stk. 5 og 7, hvis den pågældende medlemsstat kan dokumentere, at disse forpligtelser vil være en for stor byrde for visse organisationer eller grupper af organisationer.«

Artikel 2

1. Medlemsstaterne sætter inden den 31. december 1998 de nødvendige love og administrative bestemmelser i kraft for at efterkomme dette direktiv. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den . . .

For Europa-Parlamentet

Formand

På Rådets vegne

Formand

(1) EFT C 330 af 1.11.1997, s. 19, og EFT C 13 af 17.1.1998, s. 10.

(2) EFT C 73 af 9.3.1998, s. 107.

(3) Europa-Parlamentets udtalelse af 20. november 1997 (EFT C 371 af 8.12.1997, s. 180), Rådets fælles holdning af 12. februar 1998 og Europa-Parlamentets afgørelse af . . . (endnu ikke offentliggjort i Tidende).

(4) EFT C 303 af 4.10.1997, s. 1.

(5) EFT C 286 af 22.9.1997, s. 232.

(6) EFT L 199 af 26.7.1997, s. 32.

RÅDETS BEGRUNDELSE

I. INDLEDNING

1. Kommissionen forelagde den 1. oktober 1997 et forslag om ændring af direktiv 97/33/EF for så vidt angår nummerportabilitet mellem operatører samt fast operatørvalg.

Forslaget er baseret på EF-traktatens artikel 100 A.

2. Europa-Parlamentet afgav førstebehandlingsudtalelse den 20. november 1997.

Det Økonomiske og Sociale Udvalg afgav udtalelse den 10. december 1997.

På baggrund af disse udtalelser forelagde Kommissionen et ændret forslag den 1. december 1997.

3. Rådet fastlagde den 12. februar 1998 sin fælles holdning i overensstemmelse med traktatens artikel 189 B.

II. FORMÅL

Forslaget blev stillet af Kommissionen på baggrund af resultaterne af den offentlige høring om Kommissionens grønbog om en nummereringspolitik samt de synspunkter, Europa-Parlamentet og Rådet har givet udtryk for i henholdsvis beslutning af 17. juli 1997 og resolution af 22. september 1997.

Forslaget indebærer to væsentlige ændringer af direktiv 97/33/EF om samtrafik, som er en vigtig del af det nye regelsæt for det liberaliserede marked for telekommunikation fra 1. januar 1998. Datoen for indførelse af nummerportabilitet mellem operatører fremrykkes - i hvert fald i alle større byområder - fra 1. januar 2003 til 1. januar 2000 for hele det faste net, og der etableres et retsgrundlag for at indføre fast operatørvalg senest den 1. januar 2000 i hele EU.

III. DEN FÆLLES HOLDNING

1. Generelle kommentarer

Rådets fælles holdning følger generelt målsætningen i Kommissionens forslag, som kræver hurtig etablering af nummerportabilitet og fast operatørvalg. Rådet har imidlertid ændret forslaget, således at den fælles holdning i højere grad afspejler de synspunkter, Rådet gav udtryk for i resolutionen af 22. september 1997 med hensyn til datoen for indførelse af nummerportabilitet og fast operatørvalg og med hensyn til, hvem der kan pålægges en forpligtelse til at tilbyde fast operatørvalg.

Rådet har accepteret det eneste ændringsforslag, Europa-Parlamentet fremsatte ved førstebehandlingen, hvorefter muligheden for udsættelse efter artikel 20, stk. 2, i samtrafikdirektivet (1) af nummerportabilitet også skal omfatte fast operatørvalg.

2. Specifikke kommentarer

I det følgende redegøres kort for ændringerne af Kommissionens forslag ud over Europa-Parlamentets ændringsforslag:

i) Dato for indførelse af nummerportabilitet og fast operatørvalg (artikel 12, stk. 5 og 7)

Som ovenfor anført bekræftes det i den fælles holdning, at disse faciliteter skal indføres senest den 1. januar 2000, idet der dog åbnes mulighed for først at indføre dem senest to år efter de respektive datoer for liberalisering af taletelefonitjenesterne i de medlemsstater (E, IRL, P, GR og L), der har fået en overgangsperiode i den henseende.

Disse medlemsstater får dermed lige så lang tid som de øvrige medlemsstater til at forberede indførelsen af disse nye faciliteter, efter at taletelefonitjenesterne er blevet liberaliseret.

Det skal ligeledes bemærkes, at henvisningen til datoen 1. januar 2000 er udgået af betragtning 4, så der opnås en ensartet formulering.

ii) Omfanget af forpligtelsen til at tilbyde fast operatørvalg (artikel 12, stk. 7)

Den fælles holdning går videre end Kommissionens forslag, idet medlemsstaterne får mulighed for af hensyn til forbrugerne at udvide forpligtelsen til at tilbyde fast operatørvalg til andre end markedsstærke operatører (». . . i det mindste organisationen. . . (som). . . har en stærk markedsposition«).

For at gøre det klart, under hvilke omstændigheder de nationale tilsynsmyndigheder kan udvide denne forpligtelse til organisationer, som ikke har en stærk markedsposition, er der indføjet en ny betragtning.

iii) Henvisning til det tjenesteintegrerede digitalnet (ISDN) (artikel 12, stk. 5 og 7)

For at gøre det klart, at operatører skal tilbyde nummerportabilitet og fast operatørvalg til alle abonnenter, der benytter det faste offentlige telefonnet, herunder abonnenter der benytter ISDN, indeholder den fælles holdning i artikel 12, stk. 5 og 7, en udtrykkelig henvisning til ISDN.

iv) Andre ændringer

I de øvrige tilfælde, hvor Rådet har ændret Kommissionens forslag, har det lagt følgende hensyn til grund for sin holdning:

- der skal sikres sammenhæng med samtrafikdirektivet (således er sidste afsnit i artikel 12, stk. 5, der vedrører et rimeligt forbrugergebyr for nummerportabilitet, blevet tilføjet til artikel 12, stk. 7, så disse regler også gælder for fast operatørvalg)

- der skal gøres klart rede for rækkevidden af visse bestemmelser, navnlig under hvilke omstændigheder abonnenter fortsat kan bruge deres numre i det faste offentlige telefonnet (således anvendes udtrykket »nummerportabilitet mellem operatører« i artikel 12, stk. 5; der er indføjet en henvisning til »geografiske« og ikke-geografiske numre; der er tilføjet definitioner af »abonnent« og »geografisk nummer« i artikel 2 i »samtrafikdirektivet«).

(1) Det bemærkes, at Kommissionen har fremsat en erklæring til optagelse i Rådets mødeprotokol, hvori der nærmere gøres rede for, under hvilke omstændigheder der kan opnås udsættelse efter artikel 20, stk. 2.